NEUVOSTON PÄÄTELMÄT annettu 17 päivänä helmikuuta 1997,

yleissivistävän ja ammatillisen koulutuksen avulla tapahtuvasta paikallisyhteisöjen kehittämisestä (97/C 70/02)

I. JOHDANTO

1. Yleissivistävän ja ammatillisen koulutuksen avulla tapahtuva paikallisyhteisöjen kehittäminen tarkoittaa sitä, että ihmiset ja paikallisen tason instituutiot edistävät aktiivisesti mahdollisuuksia elinikäiseen oppimiseen ja että paikallisyhteisön jäseniä kannustetaan elinikäiseen oppimiseen. Ihmisille ja paikallisen tason instituutioille annetaan mahdollisuus laajentaa vastuutaan tarpeidensa määrittelemisessä, mukaan lukien jäsentensä henkilökohtaiset, sosiaaliset, kulttuuriset ja taloudelliset tarpeet.

2. Jäsenvaltioissa on monenlaisia käytäntöjä ja lähestymistapoja paikallisyhteisöjen kehittämiseksi yleissivistävän ja ammatillisen koulutuksen keinoin. Siksi käsitteen "yleissivistävän ja ammatillisen koulutuksen avulla tapahtuva paikallisyhteisöjen kehittäminen" tarkka määritelmä vaihtelee paikallisista olosuhteista ja kunkin jäsenvaltion perustuslaillisista ja lainsäädännöllisistä puitteista riippuen. Lisäksi yleissivistävän ja ammatillisen koulutuksen avulla tapahtuva paikallisyhteisöjen kehittäminen ei välttämättä tarkoita sitä, että olemassa olevia lainsäädännöllisiä, perustuslaillisia ja organisatorisia järjestelyjä yleissivistävän ja ammatillisen koulutuksen toteuttamiseksi olisi muutettava.

3. Yleissivistävän ja ammatillisen koulutuksen avulla tapahtuva paikallisyhteisöjen kehittäminen koskee kuitenkin yleensä sellaisia paikallisella tasolla toimivia ihmisiä, jotka pyrkivät maksimoimaan kehitysmahdollisuutensa osallistumalla omien koulutusohjelmiensa suunnitteluun ja toteuttamiseen paikallisyhteisössä. Nämä ohjelmat on suunnattu pääasiassa aikuisille, ja ne toteutetaan varsinaisen kouluopetuksen ja ammattikoulutuksen tarjonnan ulkopuolella. Näiden ohjelmien toteuttamiseen voitaisiin sisällyttää myös oppilaitosten ja paikallisyhteisöjen välistä vuorovaikutusta.

4. Yleissivistävän ja ammatillisen koulutuksen avulla tapahtuva paikallisyhteisöjen kehittäminen on tärkeää niin yksilön kuin paikallisyhteisön sosiaalisen, kulttuurisen ja taloudellisen kehityksen kannalta. On tärkeää, että paikallisyhteisöt voivat sopeutua paremmin yhteiskunnassa tapahtuviin nopeisiin muutoksiin ja että kaikki kansalaiset voivat osallistua aktiivisesti politiikan ja demokratian toteuttamiseen.

5. Euroopan komission valkoisessa kirjassa kasvusta, kilpailukyvystä ja työllisyydestä todetaan, että hyvin koulutettu ja aktiivinen väestö on "välttämättömyys, jos Eurooppa aikoo olla merkittävässä asemassa maailman poliittisessa, taloudellisessa ja kulttuurisessa vuorovaikutuksessa ja jos eurooppalainen demokratia aiotaan säilyttää ja jos sitä aiotaan kehittää."

6. Jos kansalaisten osallistumista demokratian kehittämiseen halutaan vahvistaa, edellytyksenä on valkoisen kirjan mukaan monipuolinen aikuiskoulutuksen ja ammattikasvatuksen sekä ammatillisen koulutuksen järjestelmä, johon on ammatillisen aineksen lisäksi sisällyttävä myös yleissivistäviä ja kulttuuriin liittyviä aiheita.

7. Elinikäinen osallistuminen monenlaiseen taide- ja kulttuuritoimintaan rikastuttaa huomattavasti ihmisten elämää sekä edistää taiteen arvostusta ja luovuutta. Niinpä yhteisöön pohjautuvassa yleissivistävässä ja ammatillisessa koulutuksessa ja elinkäisessä oppimisessa yleensä olisi löydettävä sopiva tasapaino sosiaalisten, kulttuuriin liittyvien, taloudellisten ja taiteellisten näkökohtien välillä.

EUROOPAN UNIONIN NEUVOSTO, joka

ottaa huomioon nämä näkökohdat ja neuvoston päätelmät elinikäisen oppimisen strategiasta sekä

- perustamissopimuksen 126 ja 127 artiklan määräykset,

- perustamissopimuksen 3 b artiklassa ilmaistun toissijaisuusperiaatteen, ja

- tarpeen noudattaa Euroopan yhteisön rahoitusnäkymiä

ON ANTANUT SEURAAVAT PÄÄTELMÄT:

II. PERIAATTEET

Seuraavien periaatteiden tulisi vallita yleissivistävän ja ammatillisen koulutuksen avulla tapahtuvassa paikallisyhteisöjen kehittämisessä:

1. Annetaan yksilöille ja ryhmille edellytykset tiedon ja koulutuksen kautta saavuttaa uusi henkilökohtaisen ja sosiaalisen tiedostamisen taso.

2. Annetaan paikallisella tasolla toimiville ihmisille edellytykset osallistua tarpeidensa selvittämiseen ja sopivien koulutus- ja muiden ohjelmien kehittämiseen lainsäädännöllisten ja talousarvionäkökohtien puitteissa ottaen huomioon uuden tieto- ja viestintäteknologian tarjoamat mahdollisuudet.

3. Vahvistetaan yhteiskuntaan kuulumista antamalla ihmisille mahdollisuus toimia aktiivisesti yhteiskuntansa poliittisilla, taloudellisilla, kulttuurisilla ja sosiaalisilla aloilla.

4. Edistetään kaikkien paikallisyhteisöjen jäsenten yhtäläisiä oikeuksia ja mahdollisuuksia.

III. TOIMINTA-ALAT

Neuvosto ottaa huomioon sen merkittävän hyödyn, joka on mahdollista saada vaihtamalla kokemuksia ja tietoja jäsenvaltioiden kesken, ja kehottaa komissiota aloittamaan nykyisten oikeudellisten ja talousarviota koskevien määräysten puitteissa tutkimuksen niistä käytännöistä ja lähestymistavoista, joita eri jäsenvaltioissa noudatetaan paikallisyhteisöjen kehittämiseksi yleissivistävän ja ammatillisen koulutuksen avulla, jotta esimerkkejä hyvistä käytännöistä voitaisiin saattaa laajempaan tietoisuuteen ja voitaisiin määritellä tavat, joilla sekä muodollisella että epämuodollisella yleissivistävällä ja ammatillisella koulutuksella, voidaan antaa elämälle sisältöä ja kehittää paikallisella tasolla toimivien ihmisten taitoja.